ຫົວໜ້າ​ຕໍາຫລວດ​ອັງກິດລາອອກ ຍ້ອນຂ່າວນອງນັນ ເລື່ອງດັກຟັງໂທລະສັບ.
ທ່ານ Paul Stephenson ບອກກັບນັກຂ່າວ​ວ່າ ທ່ານບໍ່ໄດ້ເຮັດຫຍັງຜິດ ​ແຕ່​ຢາ​ກ​ໃຫ້ກົມ​ຕໍາຫລວດ​ປະຕິບັດ​ໜ້າ​ທີ່ ໄດ້ຢ່າງ​ເຕັມທີ່​ໃນ​ການ​ສອບ​ສວນ.
ນາຍົກລັດຖະມົນຕີອັງກິດ ທ່ານ David Cameron ຈະໄດ້ຕັດການຢ້ຽມຢາມອາຟຣິກາ ໃຫ້ສັ້ນລົງ ເພື່ອກັບຄືນເມືອຈັດການກັບຂ່າວນອງນັນ ກ່ຽວກັບການດັກຟັງແລະລັກເອົາ ຂໍ້ມູນທາງໂທລະສັບ ລັດຖະສະພາອັງກິດໄດ້ມີກໍານົດຈະຢຸດພັກເປັນເວລາ 6 ອາທິດໃນວັນອັງຄານມື້ອື່ນນີ້ ແຕ່ ບັດນີ້ອາດຈະມີປະຊຸມພິເສດກັນໃນວັນພຸດ ຫົວໜ້າຕໍາຫລວດອັງກິດໄດ້ລາອອກຈາກຕໍາແໜ່ງໃນວັນອາທິດວານນີ້ ສືບເນື່ອງ ມາຈາກການກ່າວຫາ ກ່ຽວກັບວິທີການສືບສວນຂອງຕໍາຫລວດກ່ຽວກັບຂ່າວນອງນັນ ດັ່ງກ່າວ ທີ່ພົວພັນກັບນັກຂ່າວຂອງອົງການຂ່າວໃຫຍ່ຂອງອັງກິດ News of the World ທີ່ຖືກປິດລົງແລ້ວນັ້ນ ທ່ານ Paul Stephenson ໄດ້ບອກກັບນັກຂ່າວໃນວັນອາທິດວານນີ້ວ່າ ທ່ານບໍ່ໄດ້ ເຮັດຫຍັງຜິດ, ແຕ່ທ່ານກ່າວວ່າ ທ່ານບໍ່ຢາກໃຫ້ການຕໍາໜິຕິຕຽນກ່ຽວກັບ ການປະພຶດ ຂອງທ່ານ ໄປຫັນເຫຫລືລົບກວນການປະຕິບັດໜ້າທີ່ຂອງກົມຕໍາຫລວດ ຕໍາຫຼວດຂອງອັງກິດໄດ້ຖືກກ່າວຫາວ່າ ຮັບເອົາເງິນສິນບົນຈາກພວກນັກຂ່າວຂອງ News of the World ແລະບໍ່ໄດ້ເຮັດໜ້າທີ່ຢ່າງພຽງພໍໃນການສືບສວນ ກ່ຽວກັບການດັກຟັງ ເພື່ອລັກລອບເອົາຂໍ້ມູນທາງໂທລະສັບນັ້ນ ອົງການຂ່າວ News of the World ໄດ້ປິດລົງນຶ່ງອາທິດກ່ອນນີ້ ຫລັງຈາກ ທີ່ມີການ ກ່າວຫາວ່າ ພວກນັກຂ່າວຂອງຕົນໄດ້ລັກເອົາຂໍ້ມູນທາງໂທລະສັບຫຼືດັກຟັງໂທລະສັບ ມືຖືຢ່າງຜິດກົດໝາຍ ຂອງພວກຄົນດັງ, ນັກການເມືອງ, ພວກນັກຂ່າວທີ່ຊິງດີຊິງເດ່ນກັນ ຫຼືແມ້ກະທັງພວກທີ່ຖືກຄາດຕະກໍາ ນອກນັ້ນ ຍັງມີການສົງໄສກັນອີກວ່າ ພວກນັກຂ່າວ ໄດ້ໃຫ້ສິນບົນແກ່ຕໍາຫຼວດນໍາ